Kia Sportage

Kia Sportage on Kia Motorsin vuodesta 1993 lähtien valmistama crossover-tyyppinen automalli.

Kia Sportage NB-7 (1993–2004) 

Vuonna 1993 esitelty ensimmäisen sukupolven Sportage perustuu pakettiautomalli Mazda Bongon alustalle, sillä Kia oli solminut yhteistyösopimuksen Mazdan ja siitä osuuden omistavan Fordin kanssa. Viisiovisen lisäksi malli oli saatavana kolmiovisena kangaskattoisena versiona. Viisiovisesta tuli vuonna 1996 markkinoille myös pidennetty Grand Wagon -versio. Moottorivalikoiman muodostivat Mazdalta peräisin olevat 2,0-litraiset bensiini- ja dieselmoottorit.

Vuosimallin 1997 Sportagesta tuli ensimmäinen automalli, jossa oli varusteena kuljettajan polviturvatyyny.

Kia Sportage JE/KM (2004–2010) 

Toisen sukupolven Sportage esiteltiin Pariisin autonäyttelyssä syksyllä 2004. Se perustuu samalle pohjalevylle kuin esimerkiksi lähes identtinen sisarmallinsa Hyundai Tucson. 

Vuonna 2007 Sportage koki hyvin pienen kasvojenkohotuksen, jossa se sai uuden etusäleikön ja mustapohjaiset ajovalot. Mallia alettiin valmistaa Slovakian Žilinassa samalla tehtaalla Kia cee’din kanssa. Euroopassa valmistaja nosti Sportagen takuuajan cee’din tavoin seitsemään vuoteen. 

Syksyllä 2008 tuli perusteellisempi kasvojenkohotus, jolloin malli sai uudelleenmuotoillut ajovalot, etupuskurin ja etusäleikön.

Kia Sportage SL (2010–2015) 

Kolmannen sukupolven Sportage esiteltiin Geneven autonäyttelyssä keväällä 2010.

Vuoden 2010 Euro NCAP -kolaritestistä Sportage sai tulokseksi täydet viisi tähteä.

Geneven autonäyttelyssä keväällä 2014 esiteltiin pienen kasvojenkohotuksen kokenut Sportage. Siihen tehtiin muutoksia etu- ja takapuskureihin, lisäksi takavalot muuttuivat LED-tyyppisiksi. Sisällä mittaristo oli uusi, ja myös sisustusmateriaalit olivat laatutasoltaan aikaisempaa korkeatasoisempia.

Kia Sportage QL (2015–) 

Neljännen sukupolven Sportage esiteltiin Frankfurtin autonäyttelyssä syksyllä 2015. Kiinassa mallia myydään nimellä Kia KX5.

Vuoden 2015 Euro NCAP -kolaritestistä Sportage sai tulokseksi täydet viisi tähteä.

Vuonna 2018 Sportage koki kasvojenkohotuksen, jossa siihen tehtiin uudistuksia puskureihin ja etusäleikköön. Sisällä on uusi ohjauspyörä ja uusittu mittaristo.

Kantonin autonäyttelyssä vuoden 2018 lopulla esiteltiin kasvojenkohotuksen kokenut KX5, jonka ulkonäkö muuttui muilla markkina-alueilla myytävästä Sportagesta poikkeavaksi.

Lähteet

Aiheesta muualla 

Sportage
J-segmentin autot
1990-luvun autot
2000-vuosikymmenen autot
2010-luvun autot
2020-luvun autot